Chan Santokhi

**Chandrikapersad (Chan) Santokhi** (☆ 3 di febrüari 1959 na Lelydorp, Sürnam - † 30 di mart 2026 na Paramaribo) tabata un polítiko sürnameño i eks-komisario di polis. E tabata e di nuebe presidente di Sürnam di 16 di yüli 2020 te 16 di yüli 2025.

## Biografia
Santokhi a nase dia 3 di febrüari 1959 na Lelydorp (aktualmente distrito di Wanica na Sürnam). Santokhi a lanta den kunuku komo esun di mas yòn di nuebe yu. Su tata tabata un kunukero i tambe tabata traha komo trahadó na haf di Paramaribo, i su mama tabata traha komo bendedo den un supermerkado chines na Lelydorp.

Despues di a optené su diploma VWO na Paramaribo, Santokhi a studia na Akademia di Polis Hulandes na Apeldoorn di 1978 pa 1982 riba un beka estatal. Despues di termina su estudio, el a regresa Sürnam na septèmber 1982 pa traha komo inspektor di polis. Den un entrevista ku Prem Radhakishun, Santokhi a bisa ku hopi e tempu ei a deklar’é ‘loko’ pa regresá Sürnam despues di a gradua pa traha pa polis durante e diktadura militar di Desi Bouterse, na un tempu ku tabatin tiki rèspèt pa polis.

Santokhi a traha komo inspektor di polis na Geyersvlijt i despues na Wanica for di e edat di 23 aña te ora ku el a wòrdu nombrá hefe di e departamentu nashonal di investigashon kriminal na 1989. Na 1991, el a wòrdu nombrá komo komisario di polis i tambe hefe di e servisio hudisial di Kuerpo Polisial di Sürnam.

### Karera polítiko
Santokhi tabata Minister di Hustisia i Polis pa hopi aña (2005–2010). Despues el a wòrdu elegí komo miembro di e Asamblea Nashonal pa VHP na 2010, i a okupá e posishon aki te na su huramentashon komo presidente na 2020.

Desde 2011 Santokhi tabata lider di Partido Reformista Progresista (VHP, na hulandes: *Vooruitstrevende Hervormings Partij*), ku a resulta ganadó di e elekshon parlamentario di Sürnam na 2020. Komo úniko kandidato presidensial el a keda elegí pa aklamashon dia 13 di yüli 2020 dor di e Asamblea Nashonal (parlamento) i a huramentá dia 16 di yüli.

Durante su presidensia, ora finansa públiko tabata na su punto mas abou, Santokhi a dirigí un programa di IMF i a logra éksito ku stabilisashon finansiero, restrukturashon di debenan i redukshon di inflashon. Riba tereno ekonómiko, el a boga pa kooperashon pa atendé ku problemanan sosial manera bibienda, edukashon i infrastruktura.

Durante e elekshonnan di 2025, e tabata un biaha mas lijsttrekker pa VHP. VHP a akumulá 17 asiento, pero a keda pafó di e koalishon. Santokhi no a wòrdu renombrá presidente despues; su susesor a bira Jennifer Geerlings-Simons di partido NDP.

### Bida priva i fayesementu
Riba 19 di yüli 2020, Chan Santokhi a kasa ku su partner di largu plaso, Mellisa Seenacherry. E matrimonio a tuma lugá den un seremonia privá. Mellisa ta un abogado di profeshon. E tin tambe dos yu adulto (un yu muhé i un yu hòmber) di un matrimonio anterior.

Chan Santokhi a fayesé dia 30 di mart 2026, na edat di 67 aña. El a bira malu na su kas na Lelydorp mas trempan e dia ei i despues a fayesé na e hospital na Paramaribo.

## Distinshon
* 2006:  Premio Paul Harris 
* 2020:  Orden Honorario di Strea Gel, *Grand Master*
* 2020:  Orden Honorario di Palma, *Grand Master* 
* 2021:  Pravasi Bharatiya Samman den e kategoria di Servisio Públiko